Man doodgeskiet ná motor onklaar raakNooddienste Sondag op die toneel. (Foto: Ambu-Link) ’n Man is Sondagmiddag in die weste van Pretoria ten aanskoue van familielede doodgeskiet, nadat hul motor langs die pad gaan staan het. Xander Loubser, woordvoerder van Ambu-Link, het aan Maroela Media gesê die motor waarin die slagoffer, sy vrou, dié se suster en die egpaar se twee kinders onderweg was, het omstreeks 17:45 in E’skia Mphahlele-rylaan in die rigting van die stad onklaar geraak. Luidens inligting wat die slagoffer se vrou aan Loubser verskaf het, het die familie vir sowat ’n uur langs die pad om hulp gewag toe ses onbekende mans hul stilstaande motor nader. Die mans het die man van sy besittings beroof en doodgeskiet, waarna hulle in die rigting van nabygeleë bosse verdwyn het. Die twee vroue en twee kinders is nie in die voorval gewond nie. Volgens Loubser is die man op die toneel dood verklaar. Dit is nie in dié stadium duidelik hoe oud die slagoffer was nie. Maroela Media het die polisie genader vir kommentaar en wag op terugvoer.